KIRJALLINEN KYSYMYS E-0905/01

esittäjä(t): Alexandros Alavanos (GUE/NGL) komissiolle

(28. maaliskuuta 2001)

Aihe: Lääkärit ilman rajoja -järjestön kreikkalainen osasto

Aiemmassa kysymyksessäni (P-2266/99(1)) ilmaisin huolestumiseni sen johdosta, että Lääkärit ilman rajoja -järjestön kreikkalainen osasto erotettiin järjestöstä, koska se kansainvälisen järjestön mukaan auttoi ilman lupaa molempia Kosovon kriisin osapuolia. Samassa kysymyksessä esitin huolestumiseni järjestön kreikkalaisen osaston puolueettomasta kohtelusta ECHO:n ja Euroopan komission taholta haettaessa rahoitusta humanitaarisen avun ohjelmia varten. Noin puolitoista vuotta myöhemmin vaikuttaa siltä, että kyseistä järjestöä syrjitään, josta osoituksena ovat seuraavat seikat:

Euroopan komissio on tähän saakka jarrutellut kumppanuutta koskevan puitesopimuksen hyväksymistä.

Kehitysyhteistyön pääosaston 23. marraskuuta 2000 päivätyssä kirjeessä ehdotetaan Lääkärit ilman rajoja -järjestön kreikkalaisen osaston Palestiinaa koskevan ohjelman hylkäämistä odotettaessa ratkaisua näiden kahden järjestön välisiin erimielisyyksiin.

1. Miten komissio perustelee huomattavan viiveen kumppanuutta koskevan puitesopimuksen hyväksymisessä ja kyseisen asiakirjan laatimisessa?

2. Katsooko komissio, että Lääkärit ilman rajoja -järjestön kreikkalaisella osastolla on vähemmän oikeuksia kuin muilla osastoilla?

3. Minkä tahon puoleen sellaisen järjestön tulee kääntyä, joka katsoo tulleensa syrjityksi EU:n toimielimen taholta, saadakseen oikeutta?

(1) EYVL C 203 E, 18.7.2000, s. 160.

Poul Nielsonin komission puolesta antama vastaus

(5. heinäkuuta 2001)

Arvoisan parlamentin jäsenen esittämä kysymys koskee Euroopan yhteisön humanitaarisen avun toimiston (ECHO) ja kehitysyhteistyön pääosaston sekä Lääkärit ilman rajoja Kreikka (MSF Kreikka) (Médecins sans frontières (MSF)) -järjestön välisiä suhteita. Komissio ilmoittaa, että sen yksiköt ovat käsitelleet kyseistä valtiosta riippumatonta järjestöä (kansalaisjärjestöä) koskevia asiakirjoja itsenäisesti tapauskohtaisesti arvioiden.

Päätös hyväksyä tarjous tehdään useiden kriteerien perusteella pyrkien varmistamaan yhteisön talousarvion hyvä hoito sekä hankkeen toteuttaminen paikalla. Oikeusvarmuus on ilmeisen tärkeä tekijä, vaikka muut seikat kuten paikallistuntemus ja käytettävissä olevat toimintavalmiudet ovat myöskin tärkeitä.

Arvoisan parlamentin jäsenen viittaamalla sisäisellä asiakirjalla ei ole virallista asemaa. On kuitenkin totta, että kansainvälinen Lääkärit ilman rajoja -järjestö (MSFInternational) on vastustanut MSF Kreikka -nimen käyttöä, ja komissio on pyytänyt 19. huhtikuuta 2001 päivätyssä kirjeessään MSF Kreikkaa selvittämään toimintansa muotoa (ks. jäljempänä).

Kun kyse on MSF Kreikan maaliskuussa 1997 esittämän pyynnön allekirjoittaa ECHOn kanssa tehtävä kumppanuutta koskeva puitesopimus käsittelystä, komissio haluaisi kiinnittää arvoisan parlamentin jäsenen huomion seuraaviin seikkoihin:

ECHOn kanssa tehtävän kumppanuutta koskevan puitesopimuksen allekirjoittaminen on humanitaarisesta avusta 20 päivänä kesäkuuta 1996 annetun neuvoston asetuksen (EY) N:o 1257/96 7 artiklassa säädetyn valinta- ja varmentamismenettelyn päätösvaihe. Kyse on välineestä, jolla ECHO hankkii kaikkein tehokkaimpia kumppaneita.

Asettuessaan ehdokkaaksi MSF Kreikka ei täyttänyt näitä kriteereitä, koska sillä ei ollut valmiuksia toimia itsenäisesti.

Tammikuussa 1999 tuli voimaan uusi kumppanuutta koskeva puitesopimus. Tällöin ECHO asetti etusijalle kyseisten sopimusten tekemisen aikaisempien kumppanien kanssa ja sellaisten valtiosta riippumattomien järjestöjen kanssa, jotka olivat jo toimineet yhdessä ECHOn kanssa. Tässä vaiheessa käsiteltiin noin 300 hakemusta vuosien 1999 ja 2000 aikana. Tämän perusteella tehtiin 184 kumppanuussopimusta.

MSF Kreikka esitti uuden hakemuksen kumppanuutta koskevan puitesopimuksen allekirjoittamisesta lokakuussa 1999.

Vähän tämän jälkeen se esitti hakemuksen Toponican psykiatrisen sairaalan tuberkuloosiyksikön toiminnan rahoittamisesta. Tätä hakemusta ei hyväksytty asetuksen (EY) N:o 1257/96 7 artiklan 2 kohdan säännösten soveltamisen perusteella. Sen tarkastaminen, että valtiosta riippumaton järjestö täyttää kyseisen artiklan säännökset, ja erityisesti sen hankkeen toteuttamisessa tarvittavien toiminta- ja taloudellisten valmiuksien tarkastaminen edellyttivät alustavan tilintarkastuksen suorittamista, koska MSF Kreikan kanssa ei ollut tehty puitesopimusta. Tämä olisi viivästyttänyt hanketta siten, että sitä ei olisi ehditty toteuttaa komission rahoituspäätöksen täytäntöönpanolle asetetussa määräajassa.

ECHO aikoo vuoden 2002 alussa käynnistää valintamenettelyn uusien puitesopimusten tekemiseksi sellaisten uusien kansalaisjärjestökumppanien kuten MSF Kreikka kanssa, joiden kanssa se ei ole vielä aikaisemmin työskennellyt. Tätä tarkastelua on lykätty vuonna 2000 toteutetun kumppanuutta koskevien puitesopimusten soveltamismenettelyjen tarkistamisen vuoksi ja koska vuonna 2001 on tarkoitus laatia uusi kumppanuutta koskeva puitesopimus. Tämän vuoksi vielä tänä vuonna annetaan etusija sellaisille kumppaneille, jotka ovat puitesopimuksen mukaisesti osoittaneet kokemuksensa tai jotka ovat jo toteuttaneet hankkeita. MSF Kreikalle lähetettiin 19. huhtikuuta 2001 kirje, jolla se voi vahvistaa kelpoisuutensa. Vastausta, joka sallisi sen asettua ehdokkaaksi, odotetaan.

Suhteista valtiosta riippumattomiin järjestöihin vastaava virkamies tapasi joulukuussa 2000 MSF-Kreikan valtuuskunnan vakuuttaakseen avoimuutta. Sille annettiin yksityiskohtainen selostus syistä, joiden perusteella kumppanuushakemuksen käsittely oli viivästynyt ja MSF-Internationalin painostuksesta johtuvaa entiseen osastoonsa kohdistuvaa syrjintää koskevat väitteet on kumottu julkisesti.

Komissio kunnioittaa kaikin puolin kansalaisjärjestökumppaneidensa riippumattomuutta. Se toteaa kuitenkin, että vallitsee epäilys MSF Kreikka -nimen käytön suhteen. Komissio luonnollisestikin soveltaa MSF:n nimen ja logon käyttöä koskevia oikeudellisia päätöksiä. Tämän vuoksi MSF Kreikan onkin toimitettava tarvittava näyttö oikeudestaan käyttää MSF:n nimeä ja logoa, jotta komissio voi harkita sopimusta hyvän taloudenhoidon sääntöjä noudattaen.

ECHO käsittelee kiinnostuneena yksityiskohtaisesti MSF Kreikan kuten muidenkin kansalaisjärjestöehdokkaiden esittämät kumppanuushakemukset.

Kun kyse on MSF Kreikan keinoista hakea muutosta komission päätökseen, jos se katsoo oikeuksiaan loukatun, se voi kääntyä Euroopan oikeusasiamiehen puoleen, joka on tätä varten nimetty institutionaalinen taho.